Δεν έχει περάσει πολύς καιρός από τον Δεκέμβριο του 2018, όταν η ΝΔ απείλησε ότι θα αποχωρούσε από την Ολομέλεια της Βουλής, διαμαρτυρόμενη σε πολύ υψηλούς τόνους για την κατάθεση άσχετων και εκπρόθεσμων τροπολογιών από την κυβέρνηση Τσίπρα σε νομοσχέδιο του υπουργείου Μεταναστευτικής Πολιτικής. «Είναι απαράδεκτο. Έχετε μετατρέψει [τη Βουλή] σε πλυντήριο εξυπηρετήσεων και νομιμοποίησης δαπανών. Δεν το ανεχόμαστε. Αποσύρετε τις τροπολογίες», είχε δηλώσει τότε από την αίθουσα του κοινοβουλίου ο Μιλτιάδης Βαρβιτσιώτης, βουλευτής της ΝΔ και τομεάρχης για θέματα Μεταναστευτικής Πολιτικής. Ο κ. Βαρβιτσιώτης προειδοποίησε ότι η ΝΔ δεν θα συμμετείχε στην κοινοβουλευτική διαδικασία αν δεν αποσύρονταν οι τροπολογίες: «Θα μείνει μόνη της η κυβέρνηση να κάνει το πλυντήριό της. Στο πλυντήριο του ΣΥΡΙΖΑ εμείς δεν συμμετέχουμε».

Τον περασμένο Ιούλιο οι πολίτες καταδίκασαν τον ΣΥΡΙΖΑ και έδωσαν αυτοδυναμία στη ΝΔ. Δύο μήνες μετά τον σχηματισμό της κυβέρνησης Μητσοτάκη, τίθεται ένα απλό ερώτημα: ακολουθεί η νέα ηγεσία της χώρας τις σωστές πρακτικές νομοθέτησης που υπερασπιζόταν; Η απάντηση είναι πως όχι, κάνει και αυτή χρήση της αντισυνταγματικής πρακτικής των εκπρόθεσμων και άσχετων τροπολογιών, με κάποιες από τις ρυθμίσεις να έχουν και φωτογραφικό χαρακτήρα.